
Text rozhodnutia
Súd: Najvyšší súd Spisová značka: 2Sž/9/2012 Identifikačné číslo súdneho spisu: 9012010066 Dátum vydania rozhodnutia: 30. 05. 2012 Meno a priezvisko sudcu, VSÚ: JUDr. Elena Kováčová ECLI: ECLI:SK:NSSR:2012:9012010066.1 Uznesenie Najvyšší súd Slovenskej republiky v právnej veci žalobcu: V.U., t.č. P.D, proti žalovanému: Národná agentúra pre rozvoj malého a stredného podnikania, IČO: 30845301, Bratislava, v konaní o zrušenie rozhodnutia žalovaného, takto r o z h o d o l : Najvyšší súd Slovenskej republiky postupuje vec Krajskému súdu v Bratislave. o d ô v o d n e n i e : Návrhom došlým Najvyššiemu súdu Slovenskej republiky sa žalobca domáhal „zrušenia prvostupňovej fikcie rozhodnutia žalovaného č. 84/KGR/2012 a vrátenia mu veci na ďalšie konanie“. Uviedol, že napadnutá fikcia rozhodnutia ako dôsledok nečinnosti a nesprávneho postupu žalovaného vznikla ex lege odmietnutím poskytnúť včas požadované informácie bez vydania kvalifikovane zdôvodneného rozhodnutia. Poukázal i na rozhodnutie Najvyššieho súdu SR 6 Sži 1/2010. V správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy (§ 244 ods. 1 O.s.p.). Postupom správneho orgánu sa rozumie aj jeho nečinnosť (§ 244 ods. 3 veta druhá O.s.p.). Vecná príslušnosť v správnom súdnictve zásadne patrí krajským súdom (§ 246 ods. 1 O.s.p., § 7 ods. 3 zákona o súdoch). Táto je vylúčená len a prísne vo veciach, ktoré podľa tohto ustanovenia alebo osobitných zákonov výslovne patria v prvom (a jedinom) prípade do rozhodovacej právomoci Najvyššieho súdu Slovenskej republiky (§ 246 ods. 2 O.s.p., § 246c ods. 1 veta tretia O.s.p. orgánu verejnej správy), prípadne ešte aj okresných súdov (§ 6 zákona o súdoch). Vecná príslušnosť krajských súdov na preskúmanie rozhodnutí a postupov je pravidlom, z ktorého výnimku musí ustanoviť zákon. Takýmto zákonom je Občiansky súdny poriadok alebo iné zákony, ktoré ustanovujú vecnú príslušnosť okresných súdov a Najvyššieho súdu Slovenskej republiky. Podľa ustanovenia § 246 ods. 2 Občianskeho súdneho poriadku Najvyšší súd Slovenskej republiky je vecne príslušný a) na preskúmanie rozhodnutí a postupu ústredných orgánov štátnej správy a iných orgánov s pôsobnosťou pre celé územie Slovenskej republiky, ak to ustanoví zákon, b) na konanie podľa štvrtej hlavy a piatej hlavy tejto časti, ak je žalovaným ústredný orgán štátnej správy alebo iný orgán s pôsobnosťou pre celé územie Slovenskej republiky. Z uvedeného je zrejmé, že na konanie o danej žalobe je vecne príslušný predovšetkým krajský súd. Vecná príslušnosť Najvyššieho súdu Slovenskej republiky je daná, len ak ide o nečinnosť ústredného orgánu štátnej správy alebo iného orgánu s pôsobnosťou pre celé územie Slovenskej republiky. Miestne príslušný je v danom prípade krajský súd, v ktorého obvode má sídlo správny orgán, ak nie je ustanovené inak (§ 246a ods. 1 veta prvá O.s.p.). Predmetná vec do zákonom vymedzenej vecnej príslušnosti Najvyššieho súdu SR nepochybne nepatrí, pretože žalovaný nie je v zmysle ust. § 21 písm. h) zák. č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, orgánom s pôsobnosťou pre celé územie Slovenskej republiky. Podľa § 250d ods. 2 O.s.p., ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. Podľa § 246 ods. 1 O.s.p. v spojení s § 246c ods. 1 veta prvá O.s.p. je na konanie vecne a miestne príslušný Krajský súd v Bratislave, ktorému bola vec podľa § 250d ods. 2 O.s.p. postúpená. Poučenie: Proti tomuto uzneseniu opravný prostriedok nie je prípustný.

